بیرلشمیش میللت‌لر تشکیلاتی‌نین (بمت) اوکراینا اوزره اینسانی کووردیناتورو دنیس براون بیلدیریب کی، اوکراینادا سون هوجوم‌لاردان سونرا داها چوخ سیویلین کمکه احتیاجی وار و اینسانی وضعیت گئتدیکجه پیسلشیر.
براون بمت-نین نیو-یورک‌داکی قرارگاهیندا کئچیریلن گونده‌لیک مطبوعات کنفرانسینا آنلاین اولا‌راق قاتیلا‌راق ژورنالیست‌لرین سوال‌لارینی جاوابلاندیریب.
کئچن هفته اوکراینایا سفر ائتدیگینی بیلدیرن براون اودسا و نیکولایئو شهرلرینده "روسیانین هوجوم‌لاری‌نین تؤرتدیگی داغینتی‌لارین بؤیوکلوگون‌دن" دانیشیب.
اودسانین بمت-نین اینسانی یاردیم‌لاری‌نین بؤلگه‌یه چاتماسی اوچون چوخ اهمیت‌لی اولدوغونو و شهرده چوخلو بمت امکداشی اولدوغونو بیلدیرن براون سون بیر نئچه هفته‌ده باش وئرن هوجوم‌لارین اودسا لیمانینی و شهرین مرکزینده‌کی ‌بمت اوفی‌سینه بیر نئچه یوز متر مسافه‌ده‌کی کلیسه‌نی هدف آلدیغینی وورغولاییب.
بمت کووردیناتورو قئید ائدیب کی، اوکراینادا سیویل مقصدلر اوچون ایستیفاده ائدیلن آلت یاپی لارین هدفه آلینماسی قارا دنیز تاخیل دهلیزی سازیشی‌نین سونا چاتماسیندان "درحال" سونرا باش وئریب.
"بو، هر ایکی طرف اوچون، بوتون دونیادا آج اینسان‌لار و اوکراینا‌لی اکینچیلر اوچون حیات خطی ایدی"، - دنیس براون تاخیل موقاویله‌سی حاقیندا دئییب.
اوکراینادا هاوا‌لارین چوخ سرعتله سویودوغونا دقت چکن براون کمکه احتیاجی اولان سیویل لرین سایی‌نین آرتاجاغینی و 2023-جو ایلین سونونا قدر 3،9 میلیارد دو‌لارلیق بودجه‌یه احتیاج اولاجاغینی قئید ائدیب.
